19 days ago 35595 views by Muhammad Auwal
Biyo bayan tsige tsohon Sarkin Kano, Malam Muhammadu Sunusi II mai murabus, diyarsa ta fito a kafar sadarwar zamani ta Twitter tana yin gargadi tare da kashedi ga masu jajanta musu, inji rahoton TheCables.
KU KARANTA: Muhammadu Sunusi zai koma jahar Nassarawa don cigaba da rayuwarsa
A ranar Litinin, 9 ga watan Maris ne sakataren gwamnatin jahar Kano, Usman Alhaj ya sanar da amincewar gwamnan jahar Kano, Abdullahi Umar Ganduje ga tsige Malam Muhammadu Sunusi a matsayin sarkin Kano.
Kuma zuwa yanzu Gwamna Ganduje ya nada tsohon Sarkin Bichi, Alhaji Aminu Ado Bayero a matsayin sabon sarkin masarautar Kano, bayan manyan fadawan masarautar masu nada Sarki sun mika sunan Aminun.
Sai dai diyar Sarki mai murabus ta bayyana ma abokanta a Twitter cewa: “Ku daina turo min da ‘Innallillahi wa Inna ilayhir raji’un’ da wai ‘Muna muku jaje’ saboda ba mutuwa muka yi ba.
“Ta yaya ya zamo ma ni ne nake tausan abokaina, ina fada musu “Ku yi hakuri” “Allah ne Ya so” “Inshaa Allah hakan yaafi alheri, ku saurare ne domin kuwa zan cajeku kudin tausan da nake muku.” Inji ta.
Sanin kowa ne dai Musulmai na ambaton ‘Innallillahi wa Inna ilayhir raji’un’ ne a duk lokacin da wani musifa ta fada musu, wanda yake nufin “Daga Allah mu ke, kuma zuwa gare shi zamu koma.”
Jim kadan kafin a sanar da labarin tsige mahafinta, Yusrah ta rubuta a shafinta na Twitter cewa: “Za ku iya dakatar da shi, amma ba za ku iya dakatar da gaskiya ba, mutumin da ya raine ni bai taba tsoron rasa kujerar sarauta saboda mutuncinsa ba.”
23 minutes ago 724 views
Abubuwan da ya kamata ka sani game da sabon Sarkin Kano, Alhaji Aminu Ado Bayero